b'\n_START_ARTICLE_\nMisal kneza Novaka\n_START_PARAGRAPH_\nMisal kneza Novaka iz godine 1368. jedna je od najljep\xc5\xa1ih hrvatskih glagolji\xc4\x8dkih knjiga, sada pohranjen u Nacionalnoj knji\xc5\xbenici (biv\xc5\xa1oj Dvorskoj knji\xc5\xbenici) u Be\xc4\x8du u Austriji. Misal sadr\xc5\xbei najstarije poznate hrvatske stihove pisane glagoljicom, stihovi kneza Novaka pisani su na \xc4\x8dakav\xc5\xa1tini sa elementima crkvenoslavenskoga.\n_START_SECTION_\nStihovi iz Misala kneza Novaka\n_START_PARAGRAPH_\nI pomisli vsaki h(rst)janin_NEWLINE__NEWLINE_da se svyt ni\xc5\xa1tare ni,_NEWLINE__NEWLINE_jere gdo ga ve\xc4\x87e ljubi,_NEWLINE__NEWLINE_ta ga br\xc5\xbee zgubi._NEWLINE_Nu jo\xc5\xa1\xc4\x87e pomisli vsaki sada:_NEWLINE__NEWLINE_\xc4\x8da se najde ot nas tada,_NEWLINE__NEWLINE_gda se d(u)\xc5\xa1a strahom smete,_NEWLINE__NEWLINE_a dila n(a)m skriti nete...\n_START_SECTION_\nOpis djela\n_START_PARAGRAPH_\nZnamenita srednjovjekovna sekvenca o smrti, "Dies Irae", pojavljuje se u Misalu kneza Novaka vi\xc5\xa1e od stotinu godina prije nego u latinskim misalima u Europi. On sadr\xc5\xbei i neke glazbene oznake. Knez Novak Disislavi\xc4\x87 iz Krbave pisao je tu knjigu za spasenje svoje du\xc5\xa1e. Njena prekrasna glagolji\xc4\x8dka slova poslije su bila kori\xc5\xa1tena kao predlo\xc5\xbeak za pripremu prve hrvatske inkunabule iz godine 1483. (Missale Romanum), otisnute samo 28 godina poslije Gutenbergove Biblije. Knez Novak bio je iz Ostrovice, iz plemena Mogorovi\xc4\x87a. Po dr. Mariji s. Agneziji Panteli\xc4\x87, Novakov misal nastao je prema jednom misalu iz samostana sv. Marije u Zadru. Vidi [Hilje Tomi\xc4\x87, Slikarstvo, str. 154]. Spomenuti misal va\xc5\xbean je i zbog kratkoga glagolji\xc4\x8dkog zapisa dopisanoga vi\xc5\xa1e od stotinu godina nakon njezina nastanka, to\xc4\x8dnije, godine 1482. U njemu Juraj \xc5\xbdakan iz Ro\xc4\x8da u Istri odu\xc5\xa1evljeno spominje teku\xc4\x87e aktivnosti oko pripreme prvotiska iz godine 1483. rije\xc4\x8dima Vita, vita, tsak na\xc5\xa1 gori gre... Bilje\xc5\xa1ku je napisao u gradu Izoli (slovenski dio Istre) koje je u srednjem vijeku bilo jako sredi\xc5\xa1te hrvatskih glagolja\xc5\xa1a.'